Urmareste Modifică dimensiunea fontului: Play

Bucureşti, 9 sep /Agerpres/ - Copreşedintele PNL, Alina Gorghiu, a declarat miercuri seara, la postul public de televiziune, că nu vizează postul de primar general al Capitalei, menţionând că posibilii candidaţi ai liberalilor pentru această funcţie vor trebui să participe la o campanie internă în partid.



'Nu aş ezita să spun public dacă mi-aş dori să candidez la această funcţie. Cred însă că bătălia pentru Capitală înseamnă o campanie foarte serioasă în interiorul PNL. Nu mi-am pus problema să candidez pentru Primăria Generală, dar colegi de-ai mei foarte bine pregătiţi - vorbeaţi de Ludovic Orban mai devreme, eu vi-l reamintesc pe Cristian Buşoi, pe domnul Petre Roman, s-au înscris în această competiţie internă', a spus Alina Gorghiu.



Ea a precizat că va urmări campania internă din PNL împreună cu Vasile Blaga, copreşedintele partidului, apreciind că strategia electorală a candidaţilor din Bucureşti va suferi modificări după evenimentele legate de primarul general Sorin Oprescu.



Copreşedintele PNL a mai spus că Primăria Capitalei se află 'într-o situaţie deplorabilă'. 'Situaţia Primăriei Generale este deplorabilă, este aproape în incapacitate de plăţi. Sunt companii în subordinea Primăriei care sunt într-o criză fără precedent', a punctat Alina Gorghiu.



Ea a mai spus că Primăria Generală îl are încă primar pe Sorin Oprescu şi că nu se poate vorbi de un interimat până nu se va cunoaşte situaţia juridică a acestuia. În opinia sa, Primăria Generală va trebui administrată de un interimar în aşa fel încât cetăţenii să nu sufere de pe urma reţinerii lui Sorin Oprescu.



În ceea ce priveşte poziţia PNL referitoare la preluarea conducerii de către viceprimarul Cornel Pieptea, copreşedinta PNL a menţionat că acest aspect va fi prezentat la momentul în care postul de primar general va fi vacant.



'PNL îşi va asuma o poziţie în momentul în care acest post va fi vacant. Pe logica legii, evident, unul dintre cei doi viceprimari va ocupa această poziţie. Veţi afla de la PNL dacă îşi asumă poziţia de primar interimar în momentul la care vom şti dacă postul este vacant sau nu. Ar fi nu doar prematur, dar e uşor obscen să vorbesc despre ocuparea unei poziţii care nu e liberă în acest moment', a mai arătat Alina Gorghiu. AGERPRES / (A, AS - autor: Sorin Blada, editor: Marius Frăţilă)